Lietuvos ir Maltos santykiai

Lietuvos ir Maltos santykiai – dvišaliai tarptautiniai santykiai tarp Lietuvos ir Maltos.

Tarpukariu dvišalių diplomatinių santykių užmegzta nebuvo.

Maltos nepriklausomybę pripažino 1991 m. rugpjūčio 26 d. Diplomatiniai santykiai užmegzti 1994 m. vasario 7 d.

Maltoje veikia Maltos lietuvių bendruomenė, 2017 m. gyveno 44 Lietuvos piliečiai. Tuo tarpu Lietuvoje 2022 m. pradžioje gyveno 15 Maltos piliečių.

Abi šalys yra ES, eurozonos narės.

Lietuvai atstovauja nepaprastasis ir įgaliotasis ambasadorius, reziduojantis Romoje. Maltai Lietuvoje atstovauja nepaprastasis ir įgaliotasis ambasadorius, reziduojantis Varšuvoje. Vilniuje veikia Maltos Respublikos garbės konsulatas, Birkirkaroje – Lietuvos garbės konsulatas.

Santykių istorija 

Tarpukariu diplomatinių santykiai tarp dviejų valstybių užmegzti nebuvo. Lietuvą okupavus SSRS, Malta laikėsi tyliosios nepripažinimo politikos, t. y., nepripažino Baltijos valstybių SSRS dalimi, bet vengė deklaruoti oficialią poziciją.

Diplomatiniai santykiai užmegzti 1994 m. 2012 m. gegužę pradėti organizuoti tiesioginiai skrydžiai iš Kauno į Valetą. Tarp Maltos ir Lietuvos pasirašyta sutartis dėl vizų režimo panaikinimo (1995 m.) ir sutartis dėl pajamų dvigubo apmokestinimo išvengimo ir pajamų mokesčių slėpimo prevencijos (2001 m.)

Įvyko du aukščiausio lygio vizitai. 2012 m. gegužės 29 d. į Lietuvą valstybinio vizito atvyko Maltos prezidentas George Abela, o 2017 m. vasario 2-3 d. Lietuvos prezidentė Dalia Grybauskaitė su darbo vizitu lankėsi Maltoje.

Švietimo, mokslo, sporto ir technologiniai mainai ir kultūrinis bendradarbiavimas 
Maltos meno ir kultūros festivalyhe „Notte Bianca“ („Baltoji naktis“) pasirodymus surengė Vilniaus universiteto tautinis ansamblis „Ratilio“ (vadovė M. Ričkutė) kartu su Vilniaus mokytojų namų liaudies šokių kolektyvu „Šoktinis“ (vadovė A. Lomsargė).

Lietuvos ir Maltos vyrų futbolo rinktinės iki 2021 m. gruodžio yra tarpusavyje sužaidusios penkerias rungtynes, kurių dvi laimėjo Lietuvos rinktinė, vienerias laimėjo Maltos rinktinė, o dar dvejos baigėsi lygiosiomis.

Ekonominiai santykiai 
2020 m. duomenimis, prekybos apyvarta tarp Lietuvos ir Maltos siekė 9,7 mln. eurų, o Malta buvo 89-a pagal prekybos apimtis Lietuvos prekybos partnerė.

Prekybos balanse vyrauja eksportas iš Lietuvos į Maltą.
 	
 Eksportas sudaro 6,2 mln. eurų; Malta yra 88-a pagal prekybos apimtis eksporto partnerė.
 Importas sudaro 3,5 mln. eurų; Malta yra 72-a pagal prekybos apimtis importo partnerė. Daugiausiai importuojamos prekės: farmacijos produktai (47%), kaučiukas ir jo dirbiniai (16%), popierius ir kartonas (11%), plastikai ir jų dirbiniai (6%).

Pagal tiesioginių užsienio investicijų Lietuvoje dydį Malta yra 29-a (investicijos siekia 47,67 mln. eurų). Savo ruožtu Lietuvos tiesioginių investicijų dydis Maltoje 2020 m. buvo 3,24 mln. eurų (34-a vieta pagal apimtį).

Pasiuntinių ir ambasadorių sąrašas

Pasiuntiniai Lietuvai 
Sąrašas nėra baigtinis
 2003–2009 m. – Markas Mičelis-Farudžia (pirmasis ambasadorius, reziduojantis Maltoje)
 nuo 2013 m. – Charles L. Mifsud (rezidavo Varšuvoje)

Pasiuntiniai Maltai 
 1996–2001 m. – Romanas Podagėlis (rezidavo Romoje)
 2002–2004 m. – Edminas Bagdonas (rezidavo Romoje)
 2006–2009 m. – Šarūnas Adomavičius (rezidavo Romoje)
 2009–2014 m. – Petras Zapolskas, ambasadorius (rezidavo Romoje)
 2014–2017 m. – Jolanta Balčiūnienė, ambasadorė (rezidavo Romoje)
 nuo 2017 m. rugpjūčio 1 d. – Ričardas Šlepavičius (reziduoja Romoje)

Pilietiniai mainai

Lietuvos ordinų kavalieriai Maltos piliečiai 
Lietuvos valstybiniu apdovanojimu apdovanotas vienas Maltos pilietis:
 Maltos prezidentas George Abela, 2012 m. gegužės 17 d. apdovanotas Vytauto Didžiojo ordino Didysis kryžiumi

Taip pat 2012 m. Dalia Grybauskaitė buvo apdovanota Maltos „Xirka gieh ir-Repubblika" ordinu.

Šaltiniai

Nuorodos 
 Malta | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt)
 Malta | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 
 Maltos santykiai su Lietuva – Visuotinė lietuvių enciklopedija (vle.lt)

Lietuvos diplomatiniai santykiai
Malta